**Ravintola Aanaar** on Inarissa Wilderness Hotel Juutuan yhteydessä toimiva ravintola, joka vuonna 2019 valittiin Suomen 50 parhaan ravintolan joukkoon ja jonka Suomen Gastronomien Seura on nimennyt vuoden ravintolaksi vuonna 2020. Gastro Helsinki 2020 -messuilla Suomen 50 parasta ravintolaa -äänestyksessä Aanaar pääsi sijalle 23. Hotelli ja ravintola sijaitsevat Juutuanjoen rannalla.

Historiaa
---------

Hotelli Kultahovi on perustettu vuonna 1937. Se jouduttiin sulkemaan syyskuussa 1944, ja saksalaiset polttivat sen marraskuussa samana vuonna. Uusi hotelli valmistui vuonna 1956. Vuosina 1966–86 hotellia hoiti Maija Nikula. Hän siirtyi hotellin omistajaksi vuonna 1987, kun Suomen Matkailuliitto oli päättänyt lopettaa hotellin omistajana. Seuraavat 20 vuotta Maija Nikula johti hotellia, mutta sitten tapahtui sukupolvenvaihdos, jossa hotellin johtajaksi tuli hänen tyttärensä Kaisu Nikula ja ravintolan keittiömestariksi tuli tämän veli Heikki Nikula. Hotellin ravintola on toiminut nykyisellä konseptillaan vuodesta 2008 alkaen.

Ravintola nykyään
-----------------

Ravintolan tyyli on modernin pohjoismainen, ja sen esikuvia ovat ravintolat Noma ja Fäviken. Se myös ammentaa inarinsaamelaisesta perinteestä kekseliäitä annoksia. Punalihaisten kalojen ja siian lisäksi tarjolla on haukea, taimenta ja rautua. Lisäksi esim. jäkälää, naavaa, männynkaarnaa, kuusenkerkkää, maarianheinää, ja marinoituja männynkäpyjä. Metsä-nimisessä jälkiruuassa käytetään aineksina pettukakkua, marjoja, kuusenhavugranitea ja herkkutattijäätelöä. Suomen Gastronomien Seuran arvion mukaan ravintolan vahvuuksia ovat sen ainutlaatuiset raaka-aineet. Edellä mainittujen lisäksi niihin kuuluvat myös pohjoinen ketunleipä eli haproa, väinönputki, pakurikääpä, josta tehdään teetä, sekä koivunlehdet, joilla maustetaan sorbettia. Luonnollisesti käytetään myös marjoja, mustikkaa, puolukkaa, hillaa, pihlajanmarjaa, sekä sieniä ja villiyrttejä.

Raaka-aineita ammennetaan ravintolan takaovelta alkaen ja yli Lapin aina Jäämereltä saakka. "Tämän ravintolan kuuluu sijaita Inarissa, muualla se ei olisi samanlainen," sanoo keittiömestari Heikki Nikula.

Salin puolella on TV-ruutu, josta voi seurata kalojen elämää veden alla Juutuanjoessa. Myös revontulia voi seurata ravintolan ikkunoista.

Lähteet
-------

1. 1 2  Johanna Tikkanen: Nirsoilijasta tuli palkittu mestari.  *Helsingin Sanomat*, 13.2.2020, s. C 6. Helsinki:  Sanoma. Artikkelin verkkoversio. Viitattu 13.2.2020.
2. 1 2 3  Ville Palonen: 5 x Lappi uusin silmin: 4 Pettua ja muuta perinneruokaa.  *Viinilehti*, 2020, 32. vsk, nro 1, s. 29. Helsinki:  Viinilehti Oy. ISSN 1236-1976.
3. ↑  Heli Saavalainen: Inarin ihme.  *Helsingin Sanomat*, 8.3.2020, nro 66, s. A 12–14. Helsinki:  Sanoma Oyj. Artikkelin maksullinen verkkoversio. Viitattu 9.3.2020.
4. ↑  Josefiina Baraka: Suomen 50 parasta ravintolaa julkistettiin – suurin osa Helsingistä *Ilta-Sanomat*.  11.3.2020. Helsinki:  Sanoma Oyj. Viitattu 12.3.2020.
5. 1 2 3 4 5  Sakari Nupponen: Aanaar on Vuoden Ravintola 2020 *Aromi, aromilehti.fi*.  6.2.2020. Viitattu 8.2.2020.
6. ↑  Eeva Paljakka: Vuoden ravintola on valittu: "Muualla tämä ravintola ei olisi samanlainen" *Iltalehti, iltalehti.fi*.  6.2.2020. Viitattu 8.2.2020.